ཀོ་ཟོམ་འཚེམ་པ་ནི་བོད་ལྷམ་གཞན་དང་འདྲ་ཡང་།ལྷམ་མཐིལ་དང་རི་བསླངས་ཟིན་རྗེས་འབྲི་གཡག་གི་ཀོ་བས་གཏུམ་དགོས་ཀྱི་ཡོད།དེ་བཞིན་དགུན་ཁའི་ལྷམ་ཀོ་ཏོ་ནི་ལྷམ་མཐིལ་དང་རི་ཚང་མ་ཀོ་བས་གཏུམ་གྱི་ཡོད་རུང་།ལྷམ་མཐིལ་ཟོམ་པ་བཏབ་པ་ལྟར་བཟོ་ལྟ་ཐོན་པོ་དེ་ཙམ་མེད།འོན་ཀྱང་སྣ་རྩེ་སྙུང་བའི་ཀོ་ཏོའི་སྣ་རྩེ་དང་ལྡེབས་ཚང་མར་ཁྱི་སྣ་སོགས་ཚོས་གཞི་སྣ་ཚོགས་བཏང་བའི་ཀོ་བས་རྒྱན་སྤྲོས་བྱས་ཡོད་ལ།ད་དུང་ལྷམ་དང་ལྷམ་ཡུའི་མཚམས་སུ་སྣམ་བུ་ཚོས་གཞི་སྣ་ཚོགས་ཀྱིས་འཇའ་སྒྲིག་པའམ་ཡང་ན་སྣམ་བུའམ་འགོ་སྣམ་དམར་པོ་དང་ལྗང་ཁུ་གོང་འོག་བྱས་ནས་བོལ་དཀྲིས་རྒྱག་སྲོལ་ཡང་འདུགདེ་མིན་ལྷམ་མཐིལ་ཀོ་བ་བརྩེགས་མ་ཡིན་ལ་ཧ་ཅང་རིང་བའི་ལྷམ་ཡུ་ཡང་ཀོ་བ་ཡིན་ལ་མེ་ཏོག་གིས་བརྒྱན་པའི་ཀོ་ལྷམ་ཤོལ་རྩེ་ཞེས་པ་དེ་ནི་དུས་རབས་ཉི་ཤུའི་དུས་འགོར་བོད་དུ་དར་བ་ཞིག་རེད།ཡང་ལྷམ་མཐིལ་ཀོ་བ་གཅིག་རྐྱང་དང་ཀོ་བརྩེགས་མའི་འགག་ལྷམ་རིགས་ཀྱི་ཡུ་བ་སྣམ་བུ་དང་ཀོ་བ་དམར་ནག་ཅི་རིགས་ཡོད་པ་དང་།ལྷམ་གྱི་སྣ་གདོང་དང་ལྡེབས་སོགས་སུ་སྣམ་བུ་དང་ཀོ་བ་ལྗང་ཁུ་དང་དམར་པོ་གང་རུང་གཏོང་སྲོལ་ཡོད་ལ།སྣ་གདོང་དུ་གོས་ཆེན་གྱི་རྒྱན་སྤྲོས་བྱེད་སྲོལ་ཡང་ཡོད།དམིགས་སུ་སྤྲོད་དགོས་པ་ཞིག་ནི་བོད་ཀྱི་དམངས་གཞས་སུ་ལྷམ་ལ་རྡོག་པ་མེད་ཀྱང་ཟེམ་ཟེམ་ཟེམ་ལ་བསྐྱོད་ཆོག་ཅེས་པའི་རྡོག་པ་ནི་ཀོ་ལྷམ་གྱི་ཞབས་མཐིལ་ཁེབས་ཙམ་གྱི་ཀོ་བ་ཞིག་སྦྱར་སྲོལ་ཡོད་པ་དང་དེ་རལ་བའམ་བརྡོལ་ན་གསར་པ་བརྗེ་ཆོག་ལ།ཡང་ཀོ་ཟོམ་ལྟ་བུ་དང་ཐོག་རྡོག་པ་མེད་རུང་ལྷམ་མཐིལ་གྱི་ཀོ་བ་རལ་བའམ་བརྡོལ་ན་རྡོག་པ་གསར་དུ་རྒྱག་ཆོག་གི་ཡོད།དེའང་ལྷམ་སྤྱི་ཡི་ཆོས་ཉིད་ལྟར་ལྷམ་ངོས་ཀྱིས་རྒྱུན་རིང་ཐུབ་པ་དང་ལྷམ་མཐིལ་ཟད་གྲོན་ཆེ་བས་ལྷམ་ལ་རྡོག་པ་ཐེངས་གཅིག་བརྒྱབ་ན་ལྷམ་གསར་པ་ལྟར་གྱོན་ཤེད་ཆེན་པོ་ཆགས་པས་ལྷམ་ལ་ལར་རྡོག་པ་ལན་མང་བརྒྱབ་ནས་ལོ་ནས་ལོ་བར་གྱོན་གྱི་ཡོད།བོད་རིགས་ཀྱིས་དབྱར་དགུན་གྱོན་པའི་ལྷམ་ཡོད་དོ་ཅོག་ཡུ་བ་ཅན་ཡིན་སྟབས།ལྷམ་སྒྲོག་དགོས་པ་དེ་ཡང་སི་ཤན་ནམ་བལ་སྐུད་ཚོས་སྣ་ཅན་འཇའ་སྒྲིག་པ་ནི་ལྟ་ན་སྡུག་པའི་ལྷམ་གྱི་བཟོ་རྩལ་རྣམ་གྲངས་ཤིག་རེད།དེ་མིན་འཇུར་ཏ་ཡུ་རིང་དང་ཡུ་ཐུང་གཉིས་ཀ་ཀོ་ལྷམ་ཡིན་ཞིང་།དུས་རབས་ཉི་ཤུ་པ་ནས་བོད་དུ་དར་བར་གྲགས་ལ།ལྷམ་དེའི་ལྷམ་མཐིལ་དང་།ལྷམ་ངོས།ཡུ་བ་ཚང་མ་ཀོ་བ་ཡིན་པ་དང་རྩི་ནག་པོ་དང་དམར་སྨུག་སོགས་བྱུགས་པས་མཛེས་ལ་སྤམ་པོ་ཡོད་པ་དང་ལྷག་དོན་ལྷམ་ཡུ་བ་ཅན་གྱོན་རྒྱུར་གོམས་པ་དང་རྟ་དྲེལ་བཞོན་རྒྱུར་དགའ་བའི་བོད་རིགས་ཚོར་ཧ་ཅང་འཚམ་པོ་བྱུང་ཡོད་པས་དུས་ད་ལྟའི་བར་བོད་མིའི་རྒྱན་གོས་ཁྲོད་དུ་གནས་ཡོད།